ডিজিটেল ডেস্কঃ আকৌ কবিতাৰে সাম্প্ৰতিক সময়ৰ বাস্তৱক দাঙি ধৰিলে প্ৰদেশ কংগ্ৰেছৰ সভাপতি ভূপেন বৰাই। 'দৰ্পচূৰ্ণ' শীৰ্ষক কবিতাটিৰ জৰিয়তে বৰাই সাম্প্ৰতিক সময়ৰ ঘটনা ৰাজিক তুলি ধৰাই নহয়, শাসকীয় দলক তীক্ষ্ণ ভাষাৰে কবিতাৰ মাধ্যমেৰে সমালোচনা কৰিছে।
ইয়াৰ পূৰ্বেও কবি ভূপেন বৰাই আন কেইবাটাও কবিতাৰ দ্বাৰাই শাসকীয় দলৰ কাম কাজক উদঙাই ব্যাপক চৰ্চা লাভ কৰিছিল। দৰ্পচূৰ্ণ কবিতাটোত ভূপেন বৰাই জাতি-মাটি, ভেটি ৰক্ষা কৰিম বুলি কোৱা চৰকাৰক কটাক্ষ কৰি কৈছে - জাতি-মাটি,ভেটি ৰক্ষাৰ প্ৰচণ্ড শব্দ /বৰগীত খোল তালে হেৰুৱাইছে ছন্দ।
এই দুই বাক্যৰ জৰিয়তে ৰাজ্যত যে জাতি সংকটৰ সন্মুখীন হৈছে , নিজস্বতা হেৰুৱাইছে সেয়া কবিতাৰ ভাষাৰে তেওঁ কৈছে। উন্নয়নৰ গংগাৰ কথা কোৱা শাসকীয় বিজেপিয়ে উন্নয়নৰ সলনি তাণ্ডৱৰ সৃষ্টি আৰু নাৱৰ সৈতে স্বজাতিৰ বাস্তৱ ডুবাৰ কথা উল্লেখ কৰি মাজুলীৰ পৰা ধুবুৰীলৈ যিবোৰ হৈ আছে তাৰ কথাও কবিতাটোত উল্লেখ আছে।
এই চৰকাৰৰ ক্ষমতাৰ ৰাজহাড় হৈ পৰিছে হিতাধিকাৰী। কবিতাটোত মুখ্যমন্ত্ৰী হিমন্ত বিশ্ব শৰ্মাৰ নেতৃত্বত সৰ্বদিশে হাহাকাৰ হৈছে বুলি কৈছে ভূপেন বৰাই। অৰুণোদয় হৈছে এতিয়া এই চৰকাৰৰ ক্ষমতাৰ ৰাজহাড়।
বিজ্ঞাপনত কোটি কোটি টকা ব্যয়, হেলিকপ্টাৰৰ নামত ব্যয় আৰু বশিষ্ঠত নিৰ্মাণ কৰা বিজেপিৰ অত্যাধুনিক কাৰ্যালয়ৰ প্ৰসংগইও কবিতাটোত স্থান পাইছে। সেই কাৰ্যালয়ৰ নিৰ্মাণক লৈ ইতিমধ্য়ে মিশ্ৰিত প্ৰতিক্ৰিয়াৰ সৃষ্টি হৈছে।
কবিতাটোত উল্লেখ কৰা হৈছে বৰগীতৰ কথা। অম্লজানৰ অভাৱত বৰগীতে এতিয়া থৰকাচুতি হেৰুৱাইছে। আউসীৰ এন্ধাৰে আৱৰি ধৰিছে। কবিৰ মতে কবিৰ কাণত ভাহি আছে মাজুলীত চিকিৎসাৰ অভাৱত প্ৰাণ হেৰুওৱা তেজস্বীতাৰ সুৰৰ বিননী। শেষত কবিয়ে কৈছে কুম্ভকৰ্ণৰ নিদ্ৰাত আছে এই চৰকাৰ। জাতি-মাটি, ভেটি ৰক্ষা কৰিম বুলি দিয়া প্ৰতিশ্ৰুতি আজি দৰ্পচূৰ্ণ হৈছে।
